Rhif 342 - Beirniadaeth Rhyddiaith Bl.7 – Y Drws Cudd

Beirniad – Delor James

Diolch yn fawr i’r 44 ymgeisydd am ysgrifennu straeon a dyddiaduron difyr tu hwnt. Roedd y teitl ‘Y Drws Cudd’ wedi rhoi cyfle i ddefnyddio dychymyg a chyffro, yn wir, dyna a gafwyd yn y straeon hyn. Diolch am fynd â fi ar bob math o deithiau anturus, drwy’ch drysau cudd.

Roeddwn yn chwilio am daith gyffrous, cymeriadau diddorol a disgrifiadau sylwgar. Un pwynt bach – peidiwch â nodi ‘Y Diwedd!’ ar ddiwedd eich stori, does dim angen. Gadewch i’r darllenydd wneud ei waith! I mi, roedd hyn yn sarnu cyffro’ch straeon, fel pe baech yn falch o gyrraedd y diwedd!

Dyma rai sylwadau ar y cynnyrch a ddaeth i law, heb fod mewn unrhyw drefn, tan y 3 ar y brig. Diolch i SIAN ELIN am fynd â fi, yn ogystal â Nia a Hana ar daith anturus gan fwriadu dychwelyd yno eto yfory.

Cafwyd defnydd da o’r synhwyrau gan FFION, hefyd, roedd y sgyrsiau’n naturiol iawn.

Cafwyd 5 pennod gan EMILY a hoffais i bicnic India a Bear, yn ogystal â’r “goedwig yn goleuo” yn y nos, gan greu naws arbennig.

Cafwyd cymeriadu effeithiol gan SIONED a naws chwedlonol “Tywysoges Dyffryn Clwyd a’r Brenin Bryn.”

Daeth cyfle i fynd ar daith nôl i 1247 yng nghwmni Twm ap Ifor yn stori ISAAC. Roeddwn wrth fy modd â’r arwydd, “Croeso i Lanchwedl.”

Yna, o Lanchwedl i Gaerdydd yn stori JEM64 a hoffais yn enwedig y clo cyffrous. Beth tybed oedd “o dan y grisiau yn crynu?”

Hoffais ddyddiadur ANTI MARTHA, yn enwedig ei defnydd o synhwyrau, “Bara brith. Cwrw sinsir. Gwin blode ysgawen. Bara a menyn cartre.” Synhwyrus a blasus iawn.

Cafwys synhwyrau cyffrous yn stori ELSA hefyd, yn enwedig yn y goedwig frawychus, “roedd rhywbeth yn ei thynnu a’i hudo at dywyllwch y nos,” gan lwyddo i’m hudo innau hefyd.

Cafwyd hwyl yng nghwmni efeilliaid gan EFA a digon o gyffro yn y sgyrsiau. Hoffais y diweddglo hapus.

Un yn hoff o’i blanedau oedd Elis yn stori BLODYN CYMREIG, roedd yn dipyn o gymeriad.

Hoffais ddechreuad cyffrous CACAMWNCI, “Rhedodd Gwyn fel bollten allan o gatiau’r ysgol,” a chafwyd adeiladwaith dda i’r stori hon.

Roedd Tomos, yn stori deuluol GORLLWYN yn gymeriad naturiol hefyd, “Eisteddai Tomos yn flin fel cacwn yn cicio sawdl ei dreinyrs newydd…” Cafwyd llawer o gyffro a dirgelwch wrth chwilio am y plas.

Breuddwyd oedd stori MAB Y MYNYDD a hoffais y dymuniadau yn y stori hon.

Cymeriadau diddorol oedd Lucas ac Olivia hefyd, yn stori MATILDA a hoffais y trobwynt ar y dechrau.

Hoffais y llais yn y twnel a’r ofnau yn stori CARLAMU, hoffais y difyrrwch, “Helo, fi yw Ditectif Jones ac rwyf yma i ymchwilio i dwll llygoden tu ôl i’r fridge.”

Dyddiadur sionc a gafwyd gan MISTAR PUW PWDLYD a hoffais yr arddull bersonol, agos-ataf, yn ogystal â dirgelwch “delwedd gyfarwydd y drws.”

Gwers Gelf sydd gan PIPI PALA a thaith y dychymyg wrth “syllu ar y papur plaen, gwag.” Rwy’n hoff iawn o ddrws cudd y dychymyg.

Hoffais ddefnydd o idiomau yn stori RHITH, yn ogystal â synau arswydus a stormus.

Gêm gyffrous Manceinion Unedig yn erbyn Lerpwl oedd gan SUPER KIEFFER MOORE a’r her i fynd i Goedwig y Meirw yn lliwio’r dyddiadur dramatig hwn.

Gwerthu a phrynu tŷ sy’n rhoi dirgelwch i stori TY MAWR. Cafwyd cymeriadau a sgyrsiau naturiol.

Cafwyd cymeriadau dychmygus, apelgar gan Y GRAIG hefyd a thaith i blaned “Dros ben llestri.” Hoffais y cwestiynau rhethregol yn y stori, gan greu cynnwrf.

Roedd stori Y DELYNORES yn cynnwys nifer o gymariaethau hyfryd i greu awyrgylch bwrpasol. Roedd y sgyrsiau naturiol hefyd yn cyfrannu at adeiladwaith y stori.

Cafwyd taith ddychmygus mewn coedwig hudolus, mewn wyth o benodau, gan PEGI. Llwyddodd i ddal sylw gyda dychymyg byw, fel “Teimlodd ei thrwyn yn mynd yn hirach, a’i breichiau yn troi i mewn i goesau….. roedd hi wedi troi i fewn i gi!”

Awn o Gymru i Fecsico yn stori PEBLIG a’r diweddglo’n gadarnhaol, yn dilyn yr anturiaethau.

Stori fer sydd gan MELLTAN, stori hyfryd a chynnil. “Rydw i’n nofio yn y môr glas fel papur fferins disglair o’r bocs Quality Street Nadolig.” Bendigedig! Ac i gloi, dyma MELLTAN yn rhoi her i ni gyd, “Agorwch ddrws eich dychymyg ac ewch chi am dro drwy’r drws cudd…”

Hoffais yr hiwmor yn stori MADOG, gan fynd â ni ar daith i’r Eisteddfod, “taniodd ei gar…next stop…. Boduan!” Deallwn, yn stori MADOG, fod y Goron ar goll a gallaf ddychmygu gweld “Tudur Owen efo Coron yr Eisteddfod ar ei ben, yn edmygu ei hun yn y drych mawr!” Drwy daith drwy ddrws cudd, dychwelwyd y Goron i’r Archdderwydd, “Dyna lle roedd Myrddin ap Dafydd yn ceisio llunio englyn i’r Goron Golledig!” Yn wir, rhaid oedd chwerthin yn uchel wrth ddarllen stori MADOG a da o beth yw chwerthin!

Os diflannodd y goron yn stori MADOG, Mr Urdd a ddiflannodd yn stori HOCI, ac yn waeth na hynny, “mae rhai yn dweud nad yw e’n gallu siarad Cymraeg ragor.” Rwy’n falch i HOCI lwyddo i achub Mr Urdd a’i Gymreictod.

Mynd i ogof ddirgel a wnaeth Mared yn stori ELLIW a llwyddwyd i greu ias a naws gyda nodweddion arddull apelgar yn ychwanegu at gyfrinach y “corrach o dan y garreg.”

Cafwyd cyfrinachau a dirgelwch yn stori BWYDLEN KFC hefyd, stori a thaith efaciwi a’r Ail Ryfel Byd yn gefndir iddi. Hoffais daith Irfon ac Ieuan o ddrws i ddrws, o antur i antur.

Hoffais y diogelwch a’r naws hudolus yn stori a disgrifiadau synhwyrus PORFA GWYRDD GWYRDD, “Roedd blodau lliwgar yn dawnsio ar y caeau, adar yn canu’n swynol…. Roedd heddwch i’w deimlo…”

Dau grŵp difyr a bywiog a gafwyd yn stori AVA-LILY, y “Bro Bunch” a’r grŵp “E”. Hoffais y cyferbyniadau yn y stori hon, y lliwgar ar y naill law, a’r tywyll ar y llaw arall.

Cafwyd defnydd da o ansoddeiriau a chymariaethau yn stori ANNI, gan lwyddo i ddisgrifio’r tŷ yn sylwgar a lliwgar. Hoffais y direidi yn y clo, hefyd.

Cafwyd cymariaethau lluosog ac idiomau gan LOIS hefyd i roi blas da ar y stori, wrh lunio antur Alys a Beca.

Agoriad doniol dynnodd sylw, yn stori ZOEY MURPHY, am y pum ffrind drygionus “yn eistedd yn eu gwers Wyddoniaeth hir a diflas yn Ysgol Pencarw, yn aros i…. gael eu rhyddhau o’r uffern!” Cafwyd undod da i’r stori hon a thybed a yw’r pump ffrind yn dal i “grwydro strydoedd Pencarw?" Da iawn!

“Byd o fferins” a gafwyd yn stori WINNI FFINI HADOG, gan lwyddo i greu awyrgylch arallfydol, atyniadol… a melys! Gwahoddwyd ni gyd i “orffwys yn erbyn coeden siocled ‘Galaxy’ anferthol!” Roedd hefyd “Jelly babies yn rhuthro o un lle i’r llall heb ddweud yr un gair!” Hoffais y gwreiddioldeb a’r dychymyg.

Ble’r oedd drws cudd PORTH YR AUR? Yn nhoiled yr Eisteddfod, wrth gwrs! Dyma stori afaelgar ac aeddfed am golli iaith a cholli cyfle. Mor bwerus yw’r clo cryf, “Dwi’n difaru hyd heddiw na wnes i ddweud wrthi pwy oeddwn i.” Gwych!

Llwyddodd FISHLOCK greu naws cartref Tadcu yn rhagorol a’r gwahaniaeth rhwng y cenedlaethau yn amlwg. “Roedd y byngalo yn fwy tebyg i ryw hen stabl yng ngolwg Ned.”

Cafwyd adeiladwaith effeithiol er mwyn datgelu cyfrinachau’r teulu.

Hoffais y berthynas rhwng Efa a Mrs Jones yn stori gyffrous BLODYN, hefyd. Yma eto, gwelir perthynas annisgwyl yn blaguro. Cafwyd themâu aeddfed yn y stori hon. Da iawn wir.

“Cer, cer i greu hanes, boi,” meddai Buzz yn stori AIDEN (PEPPA PINC), dyma stori anturus, llawn cyffro. Mae’n ddarllenadwy iawn am y “bachgen bach o bentref Llanharan… y person cyntaf ar y lleuad.” Do’n wir, cyrhaeddodd Aiden yno cyn Neil!

O’r lleuad i “Dir y Gwrachod” yn stori FFENESTRI a’r clo cyffrous yn dal sylw. O Dir y Gwrachod i draeth Llansteffan wedyn, yn stori aeddfed a gafaelgar MOSTYN. Dyma stori a ddaeth yn agos iawn i’r brig, mewn cystadleuaeth gref. Llwyddodd MOSTYN ddal fy sylw’n llwyr wrth chwilio am gerddi coll Llyfr Du Caerfyrddin. Hoffais ddirgelwch trysor Cwm yr Arian, mae yma aeddfedrwydd a hyder yn y stori hon.

Wedi mwynhau’r darllen, gan bori a phendroni, dyma ddod at y tair stori orau yn fy marn i. Chwaeth personol yw a llongyfarchiadau gwresog i chi gyd. Dalwch ati, da chi.

Yn drydydd, mae CYMRAES CALON GOCH, am ei stori am y “drych llawr mwyaf llychlyd”, y drych a’i “borth hudol” i “gartre’r cysgodion”, sy’n dysgu Elan i fod yn falch ac yn unigryw. Dyma neges amserol a phwerus, mai personoliaethau sy’n rhoi lliw.

Yn ail, mae ARON HUGHES am stori ddifyr a darllenadwy. Gêm bêl droed sydd yma a Mr Sgrabbledoeg yn creu golgeidwad gorau’r byd – Neuer. Mae’n stori sy’n ymddangos yn syml, nes y clo, pan “ aeth Leon Goretzka i edrych am y drws, ond doedd y drws ddim yno.” Dyma ddirgelwch a difyrrwch ac rwy’n siwr y byddai’r stori hon yn apelio at ddisgyblion eraill ym mlwyddyn 7.

Yn fuddugol, mae JACK GRIFFITHS, gyda llongyfarchiadau mawr! Ar ôl darllen a darllen, dod nôl at y stori hon yr oeddwn. Mae yma stori gyffrous a Kate yn dianc rhag y ‘Don Rhwygwr’. Mae arddull JACK yn naturiol ac yn driw i’w oedran, gan ddal sylw. Cafwyd disgrifiadau sylwgar a hoffais ‘dempo’r’ stori. Cawn ein tynnu, gyda Kate, at y “groes goch”, cyd-deithiwn gyda’i chwilfrydedd hi.

Diolch i bob un ohonoch am gystadlu.

Delor James